text: L'Ajuntament de Vinaròs presenta la programació cultural de Nadal | Canal56 Notícies
  Inicio Cultura L'Ajuntament de Vinaròs presenta la programació cultural de Nadal
  Anna Fibla, regidora de Cultura de l'Ajuntament de Vinaròs
  L'Ajuntament de Vinaròs presenta la programació cultural de Nadal
  on: 15/12/2020 En: Cultura, Vinaròs
  La música serà la principal protagonista de l'agenda amb els concerts de la Societat Musical La Alianza i el cicle d'actuacions "En petit comité"
  La regidora de Cultura, Anna Fibla, ha presentat a la Biblioteca Municipal la programació nadalenca que s'ha preparat per a celebrar unes festes plenes de diversió i sobretot cultura. La música serà la principal protagonista de l'agenda amb concerts d'alguns dels grups més destacats del panorama valencià. En aquest sentit, Fibla ha destacat que "la cultura és segura i la majoria dels actes es faran a l'auditori municipal, sempre amb el compliment de totes les normes sanitàries".
  La programació començarà aquest dissabte a les 12:00 h amb el concert que oferirà la banda infantil i juvenil de la Societat Musical La Alianza, a la carpa de l'avinguda de l'Atlàntic. Mentre que diumenge serà el torn de l'orquestra i banda simfònica, també a les 12:00 h al mateix escenari. Aforament serà limitat per normativa de la Covid-19. Cal destacar que per tal d'arribar al major nombre de persones possible el concert es retransmetrà en directe a través del Canal de YouTube de l'Ajuntament de Vinaròs.
  Els actes continuaran del 23 de desembre al 2 de gener amb la proposta "En petit comité", un cicle de quatre concerts a l'auditori municipal. Èlia Casanova i la Tendresa, seleccionats per als premis Carlos Santos que atorga la Generalitat Valenciana, oferiran el primer concert el dia 23 de desembre a les 20 h, una gran oportunitat per gaudir d'una de les millor sopranos de música antiga i barroca.
  El diumenge 27 de desembre serà el torn de la Colla de Dolçaina i Tabal de Vinaròs amb el recital de música tradicional valenciana i catalana que oferiran a les 12 h a l'auditori municipal. El mateix dia, a les 20 h, i en el mateix escenari, actuarà el grup vinarossenc Solk que oferirà un recital de música tradicional valenciana i folk.
  El 2 de gener, Ravid Goldschmidt tancarà el cicle "En petit comité" amb el seu concert únic amb hang, tot un virtuós d'aquest instrument reconegut a nivell internacional. Ravid és conegut també per compondre bandes sonores i pels concerts amb Sílvia Pérez Cruz.
  Les entrades seran gratuïtes. Es podran aconseguir a l'auditori municipal de dimarts a diumenge de 18:00 h a 21:00 h.